google/wiki40b huggingface dataset:
Batteri Olga

Batteristaben

Batteristaben består av batterisjef (kaptein), batterioffiser (løytnant), administrasjonsoffiser (løytnant), batteribefal (sersjant/fenrik) pluss to-tre assistenter (vernepliktige). Staben utgjør batteriets ledelse og støtteelement, og skal understøtte troppenes drift med nødvendige ordrer, føringer, koordineringer og øvrig støtte.

Kanontroppen

I fredstid består Kanontroppen av fire M109A3GNM artilleriskyts. Skytsene er oppgradert flere ganger siden de ble innfaset i Forsvaret på slutten av 1960-tallet. I de kommende årene vil M109A3GNM bli utfaset. Dagens utgave har langrørs 155mm haubits, navigasjons-og posisjoneringssystem (NAVPOS) og oppgradert kraftpakke. M109 er Hærens tyngste våpentype. Kanontroppen utdanner vognførere og kanonmenn, med relevant tjeneste for videre engasjement i Forsvaret.

Ildledertroppen

Ildledernes primærfunksjon er å lokalisere og bekjempe fiendtlige enheter ved hjelp av krumbane på frontlinjen. Lagene får utdanning både innen ledelse av bombekaster og artilleri, med mulighet for viderekursing i ledelse av jagerfly og bombefly. Lagene skal også inneha kompetanse innenfor infanteristrid, og lett jegertjeneste.
Ildledertroppen er en noe spesiell tropp med tanke på tradisjonelt militært hierarki og oppbygning. I leir er ildlederlagene direkte underlagt sitt tilhørende batteri og driver utdanning på lik linje med andre vernepliktige avdelinger i Hæren. I felt derimot bortfaller denne underleggelsen, og lagene inngår i hvert sitt kompani i 2. bataljon og er direkte underlagt sin kompanisjef. 
Ildlederne i BttO er i motsetning til BttN oppsatt på sekshjuling og snøscooter, og ikke panservogn slik ildledere i manøvermiljøet normalt er.

Stabstroppen

Stabstroppen er ansvarlig for oppsett og drift av batteriets kommandoplass, rekognosering av stillinger og etterforsyning av batteriet i felt. Kommandoplassens primærfunksjon er å ta imot Ildledertroppens måldata, regne disse om til skytedata og sende de ut til Kanontroppen. Rekognoseringslagets oppdrag er å rekognosere og lede kanonene og kommandoplassen inn i sine stillingsområder. Troppens forsyningselement (tren) er ansvarlig for etterforsyning av batteriets behov for proviant, ammunisjon, drivstoff og forbruksartikler. Stabstroppen er satt opp med NM-198 lettpansret kommandovogn basert på M113, Hägglunds Bv206 beltevogn, Mercedes-Benz Geländewagen 240 feltvogn og lastevogn Scania P-93.
Lissotes cancroides

Utseende

En liten til middelsstor (11-17 millimeter), noe bred, mørkbrun til svart hjortebille. Hannen har noe forstørrede, krumme kjever (mandibler) som er omtrent så lange som hodet og har en bred tann midt på. Kroppen er grovt og ganske tett punktert. Dekkvingene og pronotum har oppstående, gulaktige hår. Hunnen mangler forstørrede kjever, hodet er mindre enn hos hannen, pronotum mer rundet og oversiden kraftigere punktert.

Levevis

Arten lever i kjølig, temperert regnskog, buskmark (sklerofyllskog) og også på alpine heier. Både voksne og larver lever under råtnende stokker.

Utbredelse

Arten lever på Tasmania.
Umberto Betti

Bakgrunn

Umberto Betti begynte som fransiskaner-novise den 23. juli 1937, avla sine timelige løfter  2. august 1938 og de høytydelige føfter 31. desember 1943.

Prest

Han ble presteviet 5. april 1946.
Han tok doktorgraden i dogmatikk. Etter videreførende studier ved Universitetet i Leuven i Belgia ble han professor i Roma. Han var teologisk rådgiver under annet Vatikankonsil, og var rektor for Lateranuniversitetet i Roma fra 1991 til 1995.

Kardinal

Den 17. oktober 2007 bekjente pave Benedikt XVI at han ville bli kreert til kardinal ved et konsistorium planlagt for 24. november samme år. Ettersom han var over 80 år, kunne han, i motsetning til yngre kardinaler, ikke kunne delta ved pavevalg.
Bajkonur kosmodrom

Bajkonur Kosmodrom (Космодром Байконур, Kosmodrom Bajkonur), også kalt Tjuratam, er verdens største og eldste fungerende rakettoppskytingsbase. Den ble opprinnelig bygget som et sovjetisk romsenter og er nå under russisk kontroll, selv om det ligger i Kasakhstan. Basen ligger omkring 200 km øst for Aralsjøen, på den nordre bredden til elva Syr-Darja, nær byen Tjuratam i den sør-sentrale delen av Kasakhstan.
Navnet Bajkonur ble valgt for å lure Vesten til å tro at området lå nær Bajkonur, en gruveby omtrent 320 km nordøst for romfartssenteret, i ørkenområdet nær byen Dzjezkazgan. Kosmodromens koordinater er 45°6′N 63°3′Ø.
Bajkonur var det viktigste anlegget i Sovjetunionens romprogram fra slutten av 1950-årene og igjennom 1980-årene. Kosmodromen har alt av nødvendig utstyr som trengs for oppskytning av både bemannede og ubemannede romfartøy. Bajkonur huser rakettene Sojuz, Proton, Tsyklon, Dnepr og Zenit. Stasjonen har også en viktig rolle i driften av Den internasjonale romstasjonen (ISS).
Romsenteret ble offisielt grunnlagt 2. juni 1955. Det ble opprinnelig bygd for oppskyting av langdistansemissiler og ble senere utvidet til også å håndtere romraketter. I nærheten av basen skjøt en by opp med leiligheter, skoler og forretninger for de som arbeidet på romsenteret. I 1966 fikk den bystatus og ble døpt Leninsk, men i 1995 ble den omdøpt til Bajkonur.
Mange historiske romferder er startet fra Bajkonur: Den første kunstige satellitten, Sputnik 1, ble sendt opp den 4. oktober 1957, den første bemannede romflygning med Jurij Gagarin den 12. april 1961, og den første kvinne i rommet, Valentina Teresjkova, i 1963. Her fant også Nedelinkatastrofen sted.
Driften av anlegget fortsatte også etter oppløsningen av Sovjetunionen i 1991, under beskyttelsen av Samveldet av uavhengige stater. 8. juni 2005 ratifiserte det russiske parlamentet en avtale mellom Russland og Kasakhstan om økt samarbeid om effektiv drift av Bajkonur. Avtalen forlenger også Russlands lån av stasjonen til 2050. Leiesummen er på 115 millioner amerikanske dollar per år.
På grunn av den lange uenigheten mellom Russland og Kasakhstan om leiesummen for lånet av kosmodromen, har russerne begynt å utvide Plesetsk kosmodrom i Arkhangelsk i Nord-Russland.
SMFB

SMFB er et reklamebyrå basert i Oslo.
Byråets leverer konsepter for merkevarer til bruk i massekommunikasjon, med spesialkompetanse innen reklamefilm, annonser, internett, radio, viralmarkedsføring og sosiale medier.

Historie

Reklamebyrået Shnel & Melnychuck AS ble startet av Stig Bjølbakk, Njål Berge, Henrik Sander, Erik Heisholt og Lasse Polmar 1. januar 2004. Derav navnet Shnel. Melnychuck ble lagt til. Høsten 2006 kjøpte Forsman & Bodenfors AB 50 % av aksjene i Shnel & Melnychuck i en rettet emisjon. Resultatet ble SMFB. Resterende 50 % eies av SMFB-ansatte. Emisjonen tilførte byrået kapital, som ble dedikert til utviklingen av virksomheten i form av kompetanse og nye ressurser. Ambisjonen var å skape «en felles kreativ muskel» og et partnerskap på tvers av landegrensene.

Portefølje

Byrået har oppdrag for norske merkevarer som Kvikk Lunsj, Freia Melkesjokolade, Freia Melkesjokolade med Kvikk Lunsj fra Freia i tillegg til forskjellige kampanjer for Tele2 Norge, Kiwi (dagligvarekjede) og Narvesen.

Anerkjennelse

SMFB har siden starten vunnet diverse priser i Gullblyanten og Stella – prisen for effektiv reklame og design. Gullblyanten 2009, der SMFB delte plassen som mestvinnende byrå med Try reklamebyrå, bidro til å plassere byrået i toppsjiktet av norske reklamebyråer.
Internasjonalt har SMFB mottatt utmerkelser i Cannes Lions og Eurobest med flere. I fagbladet Kampanjes årlige undersøkelse blant norske annonsører ble SMFB rangert som nr. 1 i 2008 og 2009 på parameteren «Evnen til å tenke originalt».
Stephen Robson

Bakgrunn

Robson var født i Carlisle, i Lancaster bispedømme, og ble døpt i Den anglikanske kirke 15. mai 1951. Som tenåring konverterte han til den katolske tro. Han studerte senere biologi ved University of Edinburgh og en spesialisering i medisinsk teknologi ved Edinburgh Napier University. Han påbegynte deretter presteutdannelse ved presteseminarene St Andrew's College, Drygrange i Melrose og deretter til Scots College i Roma. Han tok deretter en doktorgrad i teologi og kirkerett ved det pavelige universitetet Gregoriana i Roma.

Hjelpebiskop

Han ble 8. mai 2012 utnevnt av pave Benedikt XVI til hjelpebiskop og ble ordinert 9. juni samme år, på festdagen til Columba av Iona.
Da kardinal Keith Michael Patrick O'Brien trakk seg fra embetet i februar 2013 og erkebiskop Philip Tartaglia ble utnevnt til apostolisk administrator av erkebispedømmet, ble Robson utnevnt til erkebiskop Tartaglias reperesentant i den daglige driften av erkebispedømmet.

Biskop for Dunkeld

11. desember 2013 ble Robson utnevnt til biskop for Dunkeld bispedømme av  pave Frans. Han ble innsatt i St. Andreaskatedralen i Dundee 9. januar 2014.
I mars 2013 ble Robson utnevnt til en av tolv medlemmer av McLellan-kommisjonen, den eksterne undersøkelseskommisjonen som skal etterforske hvordan Den katolske kirke i Skottland håndterer overgrepsanklager. Denne kommisjonen skal avgi sin rapport sommeren 2015.
Yuzo Wada

Karriere

Yuzo Wada startet sin profesjonelle karriere i Shimizu S-Pulse i 1998. Han har også spilt for Oita Trinita og Ventforet Kofu.
Noora Noor

Liv og karriere

Hun signerte med Warner allerede som 15-åring. Noora ble kjent i Norge etter utgivelse av albumet Curious i 1999, spesielt med låten «Need You» skrevet av Noora og Tor Erik Hermansen. Videoen til låta ble hyppig sendt på MTV i hele Europa i programmet «The Lick». Produsenter av albumet var Stargate. For platen vant hun årets «Hit Award 2000» som beste kvinnelige artist.
Sommeren 2001 sang Noora rollen som Maria Magdalena i Bentein Baardsons oppsetning av musikalen Jesus Christ Superstar. Stykket, med Erik Røe i rollen som Jesus og Heine Totland som Judas fikk gode kritikker.
Oppfølgeren til Curious lot vente på seg. Høsten 2002 kollapset Noora Noor og på sykehuset konstaterte legene tuberkulose. Etter flere måneder i sykeseng og isolat ble Noora erklært frisk. Hennes andre plate kom i 2004;og het All I Am. Albumet ble produsert delvis i England og delvis i USA. 
Sangerinnen har ofte sunget med andre norske artister, som MadCon, Sofian, Jonas Fjeld og flere.
Noora har et sterkt engasjement for humanitært arbeid og har blant annet vært ambassadør for Norsk Folkehjelp, arbeidet for kvinner i u-land for CARE Norge samt gjort arbeid for Plan Norge. Hun har vært med i fredsprosjektet One People og deltok i den forbindelse med på en One People-singel sammen med Mike Scott fra The Waterboys. Hun deltok også på Nobels fredspris-konsert med Morten Harket. Høsten 2009 var hun ambassadør for CARE Norge i forbindelse med TV-aksjonen.
I november 2008 reiste hun til USA for å spille inn plate med bluesmusikeren Kid Andersen.  Kid og Noora Noor spilte inn hele albumet med amerikanske musikere fra Little Charlie & the Nightcats på tolv dager.  Albumet ble sluppet 16. mars 2009 på Blue Mood Records / Grappa, og har høstet rosende kritikker i norsk presse. For albumet vant hun klassen kvinnelig artist under Spellemannprisen 2009.
I 2011 har Noora blant annet opptrådd som hovedsanger i oppsetningen av  Porgy and Bess med  Marinemusikken.  Nytt album slippes høsten 2013.
En offiser og en gentleman

Handling

Zack Mayo (Richard Gere) er en ung mann med tragisk bakgrunn som blir opptatt som elev ved marinens flyskole, en skole bare de tøffeste og mest intelligente kommer gjennom. Han ser dette som sin eneste sjanse til å bli noe her i livet. Filmen følger ham gjennom opptakstiden i hans kamp for å fullføre skolen, og overvinne følelsesmessige problemer fra fortiden. 

Han blir på tross av advarsler sammen med en av de lokale fabrikkjentene som henger etter kadettene på skolen. Noe som får skjebnesvangre følger for hans kompis. I tillegg til sin problematiske bakgrunn må han også stri med en tøff instruktør (Louis Gossett, Jr) som forsøker å bryte kadettene ned. Det utvikler seg til et oppgjør mellom de to.

Om filmen

Filmen fikk gode kritikker og har oppnådd 81% på Rotten Tomatoes. Den ble en stor kommersiell suksess og spilte inn $130 millioner på amerikanske kinoer alene. Den ble den tredje meste innbringende filmen i USA i 1982, bare slått av E.T. og Tootsie.
En offiser og en gentleman vant i 1983 to Oscar-statuetter, beste mannlige birolle (Louis Gossett jr.) og beste sang. Den ble samme år tildelt to Golden Globes i de samme kategoriene. Den vant også en BAFTA-pris for beste musikk.
Filmens tittellåt «Up Where We Belong», fremført av Joe Cocker og Jennifer Warnes, ble en stor hit og havnet på førsteplassen på Billboard-lista. Sangen var komponert av Jack Nitzsche og Buffy Sainte-Marie, og skrevet av Will Jennings. De tre sistnevnte ble tildelt både en Oscar, BAFTA og en Golden Globe for sangen.
Man, Economy, and State

Man, Economy, and State: A Treatise on Economic Principles er en bok om økonomi skrevet av den amerikanske filosofen og økonomen Murray N. Rothbard i 1962. Den regnes som en av de viktigste bøkene innenfor den Den østerrikske skole, etter Human Action av Ludwig von Mises og Capital and Interest av Eugen von Böhm-Bawerk.
Den anarko-feministiske individualisten Wendy McElroy har hevdet at boken fikk henne fra å støtte et minimum av stat til å omfavne det absolutte anarki.
Da den ble publisert i 1962, ble av ulike grunner de åtte siste kapitlene fjernet og lansert i 1970 under tittelen Power and Market. I 2004 valgte Ludwig von Mises institutt å publiserere begge verkene i én bok.
Åshild Mathisen

Bakgrunn

Mathisen er fra Tromsø og Tromsøya. Der vokste hun opp i et læstadiansk hjem, og betrakter seg fortsatt som læstadianer.
Som litteraturstudent flyttet hun fra Nord-Norge til Oslo, og begynte i sin første jobb i Vårt Land, som telefonselger. Siden har hun blant annet arbeidet som kommentator i VG, Dagens Næringsliv og Morgenbladet, vært kommunikasjonsrådgiver i Kristelig Folkeparti og politisk rådgiver i Miljødepartementet.

Vårt Land

I september 2012 begynte hun som utviklingsredaktør i Vårt Land, og inngikk dermed blant avisens kommentar- og lederskribenter. Etter dette arbeidet hun en tid som direktør for samfunnskontakt i NRK.
Hun begynte som sjefredaktør i Vårt Land 1. mai 2016, da hun overtok etter Helge Simonnes. Hun ble dermed første kvinne i Vårt Lands redaktørstol. Mathisen ble avskjediget som redaktør 23. mars 2018.
Judo under Asialekene 1990

Judo under Asialekene 1990. Judo var en av flere sporter under de ellevte Asialekene som ble arrangert i Beijing i Kina i perioden 22. september til 7. oktober 1990. Det var andre gangen som judo var på programmet under Asialekene. Det var åtte vektklasser for menn og åtte for damer. Japan ble beste nasjon med åtte gullmedaljer foran Kina med fem.
En sørgesang

«En sørgesang» er et skillingstrykk hvor både tekst og melodi er av ukjent opprinnelse.

Teksten

1.Med myrtekrans i håret jeg foran alteret sto,

den hvite brudekjolen lå bølgende for min fot.
2.Min mann han var en sjømann en sjømann huld og tro,

han pløyede havets bølger jeg så ham aldri mer.
3.Det verste som meg gremmer det er de kjære små,

de roper så titt: Kjære mamma hvor har du pappa vår.
4.Nei pappa kommer ikke på havets bunn han er

der hviler han så still jeg ser hans blikk ei mer.
5.Og hvis du så vil vite hvem visen diktet har

så er det en ung sjømannsenke knapt to og tyve år.
Avantgarde

Avantgarde eller avant-garde (fra fransk: «fortropp»; foregangsfolk som innfører en ny retning) er mennesker eller verker som er eksperimentelle eller innovative, særskilt i henhold til kunst, kultur, og politikk. Begrepet generelt henviser til å være en pioner for nye strømninger i kulturen, politikken og kunsten.

Bakgrunn

Avantgardisme benyttes om flere kunstneriske og intellektuelle virksomheter som oppfattes radikal, eksperimentell og nyskapende. Begrepet er i utgangspunktet hentet fra militær terminologi, og henviser til spesialavdelinger som opererer i felten foran større fremrykkende hæravdelinger, gjerne bak fiendens forsvarslinjer. Innenfor modernistiske kunstretninger som utfordrer det etablerte og skaper nye muligheter for kunstens utvikling, men er samtidig utfordrende og ikke akseptert av samfunnet generelt. Straks en avantgardistisk retning blir akseptert, vil den generelt til sist opphøre å være avantgardistisk. Avantgardismen presser grensene for hva som er akseptert som normen eller status quo, hovedsakelig innenfor kulturen. Avantgarde er betraktet som selve essensen av modernisme, som forskjellig fra postmodernisme. Mange kunstnere har likestilt seg med den avantgardiske bevegelsen og fortsetter å gjøre så, og har en historie fra dadaisme via situasjonistene til postmodernistiske kunstnere som språkpoetene fra tiden rundt 1981 (navngitt etter det avantgardiske tidsskriftet L=A=N=G=U=A=G=E).
Avantgarden har også fremmet radikale sosiale reformer. Det i denne meningen som ble påkalt av den saint-simonske Olinde Rodrigues (1795–1851) i hans essay «L'artiste, le savant et l'industriel» («Kunstneren, forskeren og industrialisten», 1825) som inneholdt den første dokumenterte bruken av begrepet «avantgarde» i den nå kjente betydningen. Her oppfordret Rodrigues kunstnere til «fungere som [folkets] avantgarde», insisterte at «kunstens makt er virkelig den mest umiddelbare og raskeste veien» til sosiale, politiske og økonomiske reformer.

Avantgardistisk kunst

Den første kunstneriske avantgarde sies å være utstillingen De refusertes salong (Salon des refusés) i Paris i 1863. De refusertes salong ble organisert av en gruppe malere hvis arbeider hadde blitt refusert fra den opprinnelige Salongutstillingen, som var basert på strenge og konservative akademiske regler for hva som var god kunst. Kjente malere som Gustave Courbet, Paul Cézanne og Édouard Manet viste arbeider på De refusertes salong, malerier som senere har blitt vurdert som store mesterverker.
Avantgardistisk kunst har vært en viktig bestanddel i modernismen, som særlig verdsatte originalitet og nyskaping i kunsten. Viktige kunstretninger som har fått karakteristikken avant-garde er futurisme, dadaisme, russisk konstruktivisme, abstrakt ekspresjonisme, situasjonisme og popkunst.
Fingerspill

Fingerspill er en musikalsk teknikk som benyttes på gitar, banjo («banjo rolls»), mandolin og andre klimpreinstrumenter. Det er vanligvis den dominante hånden, typisk den høyre, som utfører fingerspill mens den andre hånden holder grep. Ved fingerspill lager man brutte akkorder ved at man plukker enkeltstrenger med fingrene, enten i bestemte repeterende mønstre, eller ved å musisere fritt.
Vanligvis benytter man fire fingre; lillefinger er sjelden i bruk i typiske mønstre.

Læring

Innøving av fingerspill vil i mange sjangre være et både teknisk og musikalsk gjennombrudd. Etter en tids nitid øving vil bevegelsene plasseres i muskelhukommelsen, som betyr at fingrene utfører mønstre uten at man tenker på det, og man kan fokusere på musisering. Å plassere noe i muskelhukommelsen krever mange repetisjoner, og det er viktig å ikke begynne så hurtig at man gjør feil i mønsteret kroppen skal lære, men gjør helt korrekte repetisjoner. Det fremheves også at gjennomgang av repeterende øvelser rett før man skal sove har positiv effekt på hvor fort muskelhukommelsen tar over.
Ole Sivert Welde

Liv og virke

Han var sønn av gårdbruker Morten Olsen Welde og Anne Olsdatter Bratberg. Han ble født på gården Øver-Velle i Beitstad, som hans farfar hadde kjøpt og tatt slektsnavn etter i 1785. Farfaren kom fra Midtre Åssve (Åsved) i Kvam i Nord-Trøndelag. Faren var med i både formannskapet og skolekommisjonen i Beitstad etter innføringen av formannskapslovene. Moren var av gammel bondeslekt fra Beitstad; hennes farbror var eidsvollsmann Sivert Bratberg på nabogården Ner-Velle. Ole Sivert hadde to søstre, Gurine og Edvarda. Edvarda ble gift med Andreas Tessem, lærer og ordfører i Verdal, og de omkom begge i Verdalsraset. Ole Sivert fikk i 1844 skjøte på Øver-Velle, som var en storgård med 300 dekar dyrket mark, 80 dekar naturlig eng og flere husmannsplasser. Han giftet seg i 1842 med Serina Anfindsdatter Bartnes fra Øver-Bartnes, også en storgård i bygden.
Han hadde ingen formell utdannelse utover noen år på fastskolen, men virket allikevel lenge som lærer. Welde var ordfører i Beitstad 1856–1859 og 1868–1873, og lensmann 1872–1880. Welde var innvalgt på Stortinget fra Nordre Trondhjems amt 1859–1882, og frontet de kjente «bondesakene» med begrensning av embetsmannsveldet, økt lokalt selvstyre og offentlig sparepolitikk. Welde ønsket dessuten utvidelse av stemmeretten og gammelnorsk i lærerutdannelsen, og markerte seg som brobygger mellom Johan Sverdrup og Søren Jaabæk. Partiet Venstre ble imidlertid ikke stiftet før etter Weldes død.
Det er reist en bauta over Welde ved Beitstad skole på Vellamelen.
Pseudomeges

Utseende

Store (kroppslengden gjerne ca. 75 millimeter, opptil 110 millimeter), lyst blålig grå trebukker med spredte, svarte flekker. Pseudomeges varioti er en av de største artene i underfamilien Lamiinae.

Levevis

Disse billene har larver som lever i død ved av løvtrær, ofte like under barken.

Utbredelse

Gruppen er utbredt i Sørøst-Asia, fra India i vest til Vietnam i øst.
An Honest Try

An Honest Try er et musikkalbum med Johnny Hide, utgitt den 22. mars 2010.
Christian Wörns

Landslag

Wörns spilte av og på i landslagsdrakt for Tyskland. Han debuterte den 22. april 1992 mot Tsjekkoslovakia, og ble tatt ut til EM i Sverige, der Tyskland vant sølv. Wörns spilte ikke i noen av kampene. Han ble ikke tatt ut til VM i 1994, og var skadet i mye av oppkjøringen til EM i 1996. Han var tilbake i VM i 1998, og ble utvist i kvartfinalen mot Kroatia. Han deltok også i EM i 2004.
Artek (leir)

Allunions-pionerleiren Artek var den sentale pionerleir for Pionerorganisasjonen Vladimir Iljitsj Lenin i Sovjetunionen. Det ligger ved byen Hurzuf på Krimhalvøya.

Historie

Pionerleiren ble grunnlagt den 16. juni 1925 som Allunions-rekreasjonsleiren for barn og var til å begynne med rekreasjonssted for barn som led av  tuberkulose. Pionerleiren Artek ble fra 1961 betjent av verdens lengste trolleybuss-linje. Den blir drevet av firmaet Krymskij trolejbus og trafikkerer mellom Simferopol, Alusjta og Jalta. 
I mars 1993 fikk det som nytt navn Det internasjonale barnesentrum «Artek» og er blitt tilgjengelig for alle barn.
Asteroiden (1956) Artek, oppdaget i 1969, er oppkalt etter leirstedet.
Louis Pio

Biografi

Pio ble i 1859 student, og var i 1864 offiseraspirant, tjenestegjorde i 1867 som løytnant, ble i 1870 postskriver i København. Han begynte tidlig å studere sagn og liknende, utgav i 1869 Sagnet om Holger Danske, en sammenlikning med motsvarende sagn hos andre folkeslag, og 1870 trolldomsboken Cyprianus, som inneholdt et hemmelig skrift som han uttydet. 
Sterkt grepen av Pariskommunen og særlig av Henri Rocheforts litterære aktivitet, tok Pio våren 1871 avskjed for å egne seg som sosialistisk agitasjon; han utgav et par flyskrifter Sosialistiske Blade (i realiteten kun bearbetningar av tyske skrifter) og deretter uketiden Sosialisten samt dannet i august samme år en dansk avdeling av Første internasjonalen og holdt ifra oktober offentlige møter i København for å spre sitt lære.
Illustrert Vitenskap

Illustrert Vitenskap er et internasjonalt populærvitenskapelig tidsskrift som utgis av Bonnier Publications International i Danmark, Finland, Hellas, Island, Norge, Sverige, USA, Latvia og Litauen. Under samme navn utgis også en versjon med historie som tema, Illustrert vitenskap Historie.
Bladet ble startet i 1984, og har helt siden den gang vært blant Nordens ledende tidsskrift innen vitenskap, natur og teknikk. Bladet har et samlet opplag på ca. 350 000 (2005).
I 1999 mottok bladet den danske Genius-prisen for god formidling av vitenskap.
Illustrert Vitenskap har ved tidligere anledninger blitt kritisert for sitt faktainnhold på grunn av at artiklene ikke er skrevet av forskere, men av journalister.
Zod

General Zod (egentlig navn Dru-Zod) er en fiktiv person, en DC Comics-superskurk og en av Supermanns fiender. Han er en av Supermans mer prominente motstandere, og en slags personlig fiende, ettersom Zod kommer fra samme planet, Krypton, som Supermann.
Han dukket for første gang opp i nummer 283 av Adventure Comics (1961) i en historie av Robert Bernstein og George Papp. Han var også med i filmen Superman II hvor han ble spilt av Terence Stamp og har dukket opp i TV-serien Smallville.